b'\n_START_ARTICLE_\nArafato kalnas\n_START_PARAGRAPH_\nArafato kalnas (arab. \xd8\xac\xd9\x8e\xd8\xa8\xd9\x8e\xd9\x84 \xd8\xb9\xd9\x8e\xd8\xb1\xd9\x8e\xd9\x81\xd9\x8e\xd8\xa7\xd8\xaa\xc2\xa0= Jabal \xe2\x80\x98Araf\xc4\x81t) ir Pasigail\xc4\x97jimo kalnas (arab. \xd8\xac\xd9\x8e\xd8\xa8\xd9\x8e\xd9\x84 \xd9\xb1\xd9\x84\xd8\xb1\xd9\x8e\xd9\x91\xd8\xad\xd9\x92\xd9\x85\xd9\x8e\xd8\xa9\xc2\xa0= Jabal ar-Rahmah) \xe2\x80\x93 uol\xc4\x97ta granito kalva Arafato plynauk\xc5\xa1t\xc4\x97je, apie 21 km atstumu \xc4\xaf rytus nuo Mekos Saudo Arabijoje, had\xc5\xbeo piligrimyst\xc4\x97s vieta._NEWLINE_Musulmonai tiki, kad ant Arafato kalno Mahometas pasak\xc4\x97 savo paskutin\xc4\xaf pamoksl\xc4\x85. Taip pat tikima, kad ant \xc5\xa1ios kalvos Dievas  atleido Adomui ir Ievai u\xc5\xbe j\xc5\xb3 nusid\xc4\x97jim\xc4\x85 Rojuje, tad kalva dar vadinama \xe2\x80\x9ePasigail\xc4\x97jimo kalnu\xe2\x80\x9c. Had\xc5\xbeo metu musulmonai keliauja i\xc5\xa1 Minos iki Arafato kalno, kur meld\xc5\xbeiasi, medituoja ir pra\xc5\xa1o nuod\xc4\x97mi\xc5\xb3 atleidimo i\xc5\xa1 Dievo nuo vidurdienio iki saul\xc4\x97lyd\xc5\xbeio. Musulmonai tiki, kad po mald\xc5\xb3 jie tampa apvalyti nuo nuod\xc4\x97mi\xc5\xb3 ir had\xc5\xbeas yra nepilnai atliktas neaplankius kalno. Kasmet prie jo susirenka apie 2 mln. piligrim\xc5\xb3.'